Billy the Kid is vo Zeitgenossn ois freindlich, sympathisch und "gschmeidig wiar a Kotz" (lithe as a cat) beschriem woan. Ea woa imma adrett ozong und is moast mit an mexikanischn Sombrero umadumgrennt. Ea hod fliaßend spanisch gredt und hod de Mexikana voi akzeptiat, im Untaschied zu vuin vo seine Zeitgenossen. Sei letzte Freindin woa a Mexikanarin und ea is vom Sheriff Pat Garrett ausm Hintahoit easchossen woan, wiar a si zum letztn Moi besuachn woit. Wenns drauf okumma is hod a de Initiative eagriffn, hod si fia andare eigsetzt und woar a begnadete Fiarungspeasenlichkeit. Des ois und sei moastahofta Umgang mit Feiawoffn hod eam zua Legendn gmocht.